[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.3.2006

COM(2006) 132 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο Συμβούλιο Υπουργών ΑΚΕ-ΕΚ όσον αφορά το πολυετές δημοσιονομικό πλαίσιο για την περίοδο 2008-2013 και τις τροποποιήσεις που πρέπει να γίνουν στη συμφωνία που αναθεωρεί τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ενόψει της ολοκλήρωσης των διαπραγματεύσεων για την αναθεώρηση της συμφωνίας εταιρικής σχέσης ΑΚΕ-ΕΚ που υπεγράφη στην Κοτονού στις 23 Ιουνίου 2000 (στο εξής καλούμενη “η συμφωνία της Κοτονού”), το Συμβούλιο προέβλεψε μία προσωρινή ελάχιστη ανάληψη υποχρεώσεων για το πολυετές χρηματοδοτικό πλαίσιο συνεργασίας που προηγείται του 9ου Ευρωπαϊκού Ταμείου Ανάπτυξης, για να διατηρήσει “ την ενίσχυση που χορηγεί στα κράτη ΑΚΕ τουλάχιστον στο ίδιο επίπεδο με αυτό του 9 ου ΕΤΑ εκτός υπολοίπου, στο οποίο πρέπει να προστεθούν, βάσει των κοινοτικών εκτιμήσεων, τα αποτελέσματα του πληθωρισμού, της ανάπτυξης στο πλαίσιο της Ευρωπαϊκής Ένωσης και της διεύρυνσης αυτής με τα δέκα νέα κράτη μέλη το 2004 ”. Το ισοδύναμο ποσό αυτής της ανάληψης υποχρέωσης ανέρχεται σε 22.682 εκατομμύρια ευρώ βάσει των κοινοτικών εκτιμήσεων. Ωστόσο, δεν είχε ληφθεί καμία απόφαση όσον αφορά την καλυπτόμενη περίοδο (2008-2012 ή 2008-2013), το οριστικό ποσό της ενίσχυσης (με ενδεχόμενη υπό αίρεση δόση μεγαλύτερη από το ελάχιστο ποσό) και το μηχανισμό χρηματοδότησης (ενσωμάτωση στον προϋπολογισμό ή 10ο ΕΤΑ). Για το λόγο αυτό, το προσωρινό πολυετές χρηματοδοτικό πλαίσιο, που περιλαμβάνεται στην αναθεωρημένη συμφωνία της Κοτονού[1], προβλέπει στο παράρτημα Iα, σημείο 3, ότι “ οι τυχόν απαιτούμενες τροποποιήσεις στο πολυετές δημοσιονομικό πλαίσιο ή σε σχετικά μέρη της συμφωνίας αποφασίζονται από το Συμβούλιο Υπουργών κατά παρέκκλιση από το άρθρο 95 της παρούσας συμφωνίας ”.

Δεδομένου ότι το Ευρωπαϊκό Συμβούλιο της 16ης Δεκεμβρίου 2005 έλαβε αποφάσεις σχετικά με την καλυπτόμενη περίοδο (2008-2013), το ποσό που κατανέμεται στις χώρες ΑΚΕ (22.682 εκατομμύρια ευρώ σε τρέχουσες τιμές, εξαιρουμένων των δαπανών στήριξης) και το μηχανισμό χρηματοδότησης (ευρωπαϊκά ταμεία ανάπτυξης, διακυβερνητική), η αναθεωρημένη συμφωνία της Κοτονού μπορεί τώρα να τροποποιηθεί. Δεδομένου ότι η καλυπτόμενη περίοδος υπερβαίνει την κατά παράδοση πενταετή περίοδο, πρέπει να τροποποιηθεί όχι μόνο το παράρτημα αλλά επίσης και το άρθρο 95 της συμφωνίας της Κοτονού, το οποίο καθορίζει τη διάρκεια ισχύος της συμφωνίας, καθώς και τα χρηματοδοτικά πρωτόκολλα και τις σχετικές ρήτρες αναθεώρησης. Για λόγους συνοχής, προτείνεται επίσης να τροποποιηθεί το χρηματοδοτικό πρωτόκολλο του 9ου ΕΤΑ για να διευκρινισθεί η περίοδος την οποία καλύπτει (παράρτημα Ι).

Το πολυετές δημοσιονομικό πλαίσιο του 10ου ΕΤΑ, που καλύπτει την περίοδο 2008-2013, επιβεβαιώνει την αρχή μιας ρήτρας λήξης ισχύος, η οποία θα είναι πλήρως συμβατή με τυχόν μεταγενέστερη ενσωμάτωση στον προϋπολογισμό. Διευκολύνει επίσης τις μεταγενέστερες αυξήσεις της συμβολής των κρατών μελών στο πλαίσιο των δεσμεύσεων που ανέλαβαν πρόσφατα να αυξήσουν την επίσημη βοήθειά τους στην ανάπτυξη και να αφιερώσουν τουλάχιστον το ήμισυ αυτών των συμπληρωματικών πόρων στην Αφρική. Εξάλλου, το πολυετές δημοσιονομικό πλαίσιο είναι αρκούντως ελαστικό ώστε να επιτρέψει άλλες προσαρμογές μετά την επανεξέταση του προϋπολογισμού το 2008-2009.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο Συμβούλιο Υπουργών ΑΚΕ-ΕΚ όσον αφορά το πολυετές δημοσιονομικό πλαίσιο για την περίοδο 2008-2013 και τις τροποποιήσεις που πρέπει να γίνουν στη συμφωνία που αναθεωρεί τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310, σε συνδυασμό με το άρθρο 300 παράγραφος 2,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (στο εξής «ΑΚΕ») και της Ευρωπαϊκής Κοινότητας και των κρατών μελών της, που υπεγράφη στην Κοτονού, στο Μπενίν, στις 23 Ιουνίου 2000 και αναθεωρήθηκε στο Λουξεμβούργο, στο Μεγάλο Δουκάτο του Λουξεμβούργου, στις 25 Ιουνίου 2005 (στο εξής «η συμφωνία ΑΚΕ-ΕΚ»)[2],

Εκτιμώντας τα ακόλουθα:

(1) Στην απόφαση 2005/446/EΚ της 30ης Μαΐου 2005, το Συμβούλιο καθόρισε στις 31 Δεκεμβρίου 2007 την ημερομηνία πέραν της οποίας οι πόροι του 9ου Ευρωπαϊκού Ταμείου Ανάπτυξης (στο εξής «ΕΤΑ») δεν θα μπορούν πλέον να δεσμευθούν, με εξαίρεση τους πόρους για τη χρηματοδότηση της επενδυτικής διευκόλυνσης[3].

(2) Το παράρτημα Iα της αναθεωρημένης συμφωνίας η οποία υπεγράφη στο Λουξεμβούργο στις 25 Ιουνίου 2005 σχετικά με το πολυετές δημοσιονομικό πλαίσιο συνεργασίας δυνάμει της συμφωνίας ΑΚΕ-ΕΚ για την περίοδο μετά το 9ο ΕΤΑ δεν αναφέρει ούτε την ακριβή καλυπτόμενη περίοδο (5 ή 6 έτη), ούτε το ποσό, ούτε το μηχανισμό χρηματοδότησης (γενικός προϋπολογισμός της Ευρωπαϊκής Ένωσης ή ΕΤΑ).

(3) Το εν λόγω παράρτημα Iα προβλέπει ωστόσο ότι «οι τυχόν απαιτούμενες τροποποιήσεις στο πολυετές δημοσιονομικό πλαίσιο ή σε σχετικά μέρη της συμφωνίας αποφασίζονται από το Συμβούλιο Υπουργών, κατά παρέκκλιση από το άρθρο 95» της συμφωνίας ΑΚΕ-ΕΚ.

(4) Το Ευρωπαϊκό Συμβούλιο της 16ης Δεκεμβρίου 2005 αποφάσισε σχετικά με την ακριβή καλυπτόμενη περίοδο (6 έτη), με το ποσό (22.682 εκατομμύρια ευρώ σε τρέχουσες τιμές) και με το μηχανισμό χρηματοδότησης (10ο ΕΤΑ),

ΑΠΟΦΑΣΙΖΕΙ:

Άρθρο μόνο

Η Κοινότητα προτείνει να αποφασιστεί, στο πλαίσιο του Συμβουλίου Υπουργών ΑΚΕ-ΕΚ, η ακόλουθη θέση σχετικά με το πολυετές δημοσιονομικό πλαίσιο για την περίοδο 2008-2013 βάσει του σχεδίου απόφασης του Συμβουλίου Υπουργών ΑΚΕ-ΕΚ που επισυνάπτεται στο παράρτημα.

Σε αυτό το σχέδιο απόφασης μπορούν να γίνουν ήσσονος σημασίας τροποποιήσεις χωρίς να είναι αναγκαία νέα απόφαση του Συμβουλίου.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

Απόφαση του Συμβουλίου Υπουργών ΑΚΕ-ΕΚ της …

που διευκρινίζει το πολυετές δημοσιονομικό πλαίσιο για την περίοδο 2008-2013 τροποποιώντας τη συμφωνία που αναθεωρεί τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005.

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (στο εξής «ΑΚΕ») και της Ευρωπαϊκής Κοινότητας και των κρατών μελών της, η οποία υπεγράφη στην Κοτονού, στο Μπενίν, στις 23 Ιουνίου 2000 και αναθεωρήθηκε στο Λουξεμβούργο, στο Μεγάλο Δουκάτο του Λουξεμβούργου, στις 25 Ιουνίου 2005, στο εξής («η συμφωνία ΑΚΕ»)[4], και ιδίως την παράγραφο 3 του παραρτήματος Iα,

Εκτιμώντας τα ακόλουθα:

(1) Το παράρτημα Iα της συμφωνίας που αναθεωρήθηκε και υπογράφηκε στο Λουξεμβούργο στις 25 Ιουνίου 2005 για το πολυετές δημοσιονομικό πλαίσιο συνεργασίας στο πλαίσιο της συμφωνίας εταιρικής σχέσης ΑΚΕ-ΕΚ που αναθεωρήθηκε για την περίοδο μετά από το 9ο Ευρωπαϊκό Ταμείο Ανάπτυξης (στο εξής «ΕΤΑ») διευκρινίζει ότι η Ευρωπαϊκή Ένωση δεσμεύεται να συνεχίσει τις προσπάθειές της για παροχή βοήθειας στα κράτη ΑΚΕ στο πλαίσιο της συμφωνίας ΑΚΕ-ΕΚ στο ίδιο τουλάχιστον επίπεδο με αυτό του 9ου ΕΤΑ στο οποίο προστίθενται οι συνέπειες του πληθωρισμού, η μεγέθυνση εντός της Ευρωπαϊκής Ένωσης και η διεύρυνση με την προσχώρηση δέκα νέων κρατών μελών το 2004, αλλά δεν αναφέρει ούτε την ακριβή καλυπτόμενη περίοδο (5 ή 6 έτη), ούτε το ποσό, ούτε το μηχανισμό χρηματοδότησης (γενικός προϋπολογισμός της Ευρωπαϊκής Ένωσης ή ΕΤΑ).

(2) Κατά την ολοκλήρωση των διαπραγματεύσεων για τη συμφωνία εταιρικής σχέσης ΑΚΕ-ΕΚ η οποία αναθεωρήθηκε στις Βρυξέλλες, στις 23 Φεβρουαρίου 2005, η Ευρωπαϊκή Ένωση δεσμεύθηκε να προτείνει το συντομότερο δυνατό ένα ακριβές ποσό καθώς και την περίοδο εφαρμογής της συμφωνίας.

(3) Το παράρτημα Iα της συμφωνίας ΑΚΕ-ΕΚ προβλέπει ότι «οι τυχόν απαιτούμενες τροποποιήσεις στο πολυετές δημοσιονομικό πλαίσιο ή σε σχετικά μέρη της συμφωνίας αποφασίζονται από το Συμβούλιο Υπουργών κατά παρέκκλιση από το άρθρο 95» της αναθεωρημένης συμφωνίας εταιρικής σχέσης ΑΚΕ-ΕΚ.

(4) Το Ευρωπαϊκό Συμβούλιο της 16ης Δεκεμβρίου 2005 αποφάσισε σχετικά με την ακριβή καλυπτόμενη περίοδο (6 έτη), με το ποσό (22.682 εκατομμύρια ευρώ σε τρέχουσες τιμές) και με το μηχανισμό χρηματοδότησης (10ο ΕΤΑ),

ΑΠΟΦΑΣΙΖΕΙ :

Άρθρο μόνο

Εγκρίνονται από το Συμβούλιο Υπουργών ΑΚΕ-ΕΚ οι τροποποιήσεις της συμφωνίας εταιρικής σχέσης μεταξύ των μελών της ομάδας ΑΚΕ, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005.

Port Moresby,

Για το Συμβούλιο

Ο Πρόεδρος

ΠΑΡΑΡΤΗΜΑ της απόφασης του Συμβουλίου των Υπουργών ΑΚΕ-ΕΚ

που διευκρινίζει το πολυετές δημοσιονομικό πλαίσιο για την περίοδο 2008-2013 τροποποιώντας τη συμφωνία που αναθεωρεί τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005.

α) Το κείμενο του άρθρου 95 παράγραφος 2 της συμφωνίας ΑΚΕ-ΕΚ αντικαθίσταται από το ακόλουθο κείμενο:

«Το Συμβούλιο Υπουργών ΑΚΕ-ΕΚ καθορίζει χρηματοδοτικά πρωτόκολλα για πολυετείς περιόδους.»

β) Το παράρτημα I «Χρηματοδοτικό Πρωτόκολλο», παράγραφος 1, της συμφωνίας ΑΚΕ-ΕΚ αντικαθίσταται από το ακόλουθο κείμενο:

«1. Για τους σκοπούς που τάσσονται στην παρούσα συμφωνία και για την περίοδο που αρχίζει από την 1η Μαρτίου 2000 μέχρι την 31η Δεκεμβρίου 2007, το συνολικό ποσό της χρηματοδοτικής ενίσχυσης των κρατών ΑΚΕ εκ μέρους της Κοινότητας ανέρχεται σε 15.200 εκατομμύρια ευρώ. Η περίοδος αυτή θα μπορεί να αναθεωρηθεί με απόφαση του Συμβουλίου Υπουργών ΑΚΕ-ΕΚ, σύμφωνα με την παράγραφο 3 του παραρτήματος Ια.»

γ) Στη συμφωνία ΑΚΕ-ΕΚ παρεμβάλλεται το ακόλουθο παράρτημα Iβ:

« Παράρτημα Ιβ – Πολυετές δημοσιονομικό πλαίσιο για την περίοδο 2008-2013

1. Για το σκοπό που εκτίθεται στην παρούσα συμφωνία και για περίοδο που υπολογίζεται από την 1η Ιανουαρίου 2008, το συνολικό ποσό της χρηματοδοτικής συνδρομής της Κοινότητας ανέρχεται σε 22.682 εκατομμύρια ευρώ στο πλαίσιο του 10ου Ευρωπαϊκού Ταμείου Ανάπτυξης.

2. Το ποσό αυτό θα καταστεί αμέσως διαθέσιμο μετά τη θέση σε ισχύ του πολυετούς δημοσιονομικού πλαισίου. Το ποσό θα κατανεμηθεί μεταξύ των κονδυλίων της συνεργασίας ως εξής:

(α) 18.940 εκατομμύρια ευρώ διατίθενται για τη χρηματοδότηση των εθνικών και περιφερειακών ενδεικτικών προγραμμάτων. Το ποσό αυτό θα αφιερωθεί:

i. στη χρηματοδότηση των εθνικών προγραμμάτων των κρατών ΑΚΕ σύμφωνα με τα άρθρα 1 έως 5 του παραρτήματος IV της παρούσας συμφωνίας, σχετικά με τις διαδικασίες εφαρμογής και διαχείρισης·

ii. στη χρηματοδότηση των περιφερειακών ενδεικτικών προγραμμάτων στήριξης της συνεργασίας και της περιφερειακής και διαπεριφερειακής ολοκλήρωσης των κρατών ΑΚΕ σύμφωνα με τα άρθρα 6 έως 11, 13, παράγραφος 1, και 14 του παραρτήματος IV της παρούσας συμφωνίας, σχετικά με τις διαδικασίες εφαρμογής και διαχείρισης·

(β) 2.242 εκατομμύρια ευρώ διατίθενται για τη χρηματοδότηση της ενδο-ΑΚΕ και διαπεριφερειακής συνεργασίας υπέρ πολλών κρατών ΑΚΕ ή του συνόλου αυτών των κρατών, συμπεριλαμβανομένης της θεσμικής στήριξης του κέντρου ανάπτυξης των επιχειρήσεων (ΚΑΕ) και του τεχνικού κέντρου γεωργικής και αγροτικής συνεργασίας που προβλέπονται στο παράρτημα ΙΙΙ της παρούσας συμφωνίας καθώς και της ισομερούς κοινοβουλευτικής συνέλευσης που αναφέρεται στο άρθρο 17 της παρούσας συμφωνίας, σύμφωνα με τα άρθρα 12, 13 παράγραφος 2, και 14 του παραρτήματος IV της παρούσας συμφωνίας σχετικά με τις διαδικασίες εφαρμογής και διαχείρισης·

(γ) 1.500 εκατομμύρια ευρώ διατίθενται για τη χρηματοδότηση της επενδυτικής διευκόλυνσης σύμφωνα με τις λεπτομέρειες και τους όρους που παρουσιάζονται στο παράρτημα II της παρούσας συμφωνίας σύμφωνα με τον τρόπο και τους όρους χρηματοδότησης, από τα οποία 400 εκατομμύρια ευρώ για επιδοτήσεις επιτοκίων που προβλέπονται στα άρθρα 2 και 4 του εν λόγω παραρτήματος II.

3. Τις επιχειρήσεις που χρηματοδοτούνται στο πλαίσιο της επενδυτικής διευκόλυνσης, συμπεριλαμβανομένων των σχετικών επιδοτήσεων επιτοκίων, τις διαχειρίζεται η Ευρωπαϊκή Τράπεζα Επενδύσεων. Η τράπεζα αυτή χορηγεί ενδεικτικό ποσό συμπληρωματικού του 10ου ΕΤΑ μέχρι ανωτάτου ορίου 1.700 εκατομμυρίων ευρώ υπό μορφή δανείων επί των ιδίων πόρων. Οι πόροι αυτοί χορηγούνται για τους σκοπούς που εκτίθενται στο παράρτημα ΙΙ «όροι και προϋποθέσεις της χρηματοδότησης» της παρούσας συμφωνίας, βάσει των όρων που προβλέπονται στο καταστατικό της ΕΤΕ και των σχετικών διατάξεων που διέπουν τους όρους και τις προϋποθέσεις χρηματοδότησης των επενδύσεων, όπως έχουν καθοριστεί στο προαναφερθέν παράρτημα. Η Επιτροπή διαχειρίζεται όλα τα άλλα χρηματοδοτικά μέσα στο πλαίσιο του παρόντος πολυετούς δημοσιονομικού πλαισίου.

4. Τα υπόλοιπα του 9ου ΕΤΑ ή προηγουμένων ΕΤΑ δεν θα μπορούν πλέον να αναληφθούν πέραν της 31ης Δεκεμβρίου 2007 ή από την ημερομηνία θέσης σε ισχύ του παρόντος πολυετούς δημοσιονομικού πλαισίου, εάν είναι μεταγενέστερη, καθώς και τα ποσά που αποδεσμεύθηκαν μετά από αυτή την ημερομηνία έργων στο πλαίσιο αυτών των δανείων, εξαιρουμένων των υπολοίπων που προέρχονται από το σύστημα σταθεροποίησης των εσόδων από εξαγωγές βασικών γεωργικών προϊόντων (STABEX) στο πλαίσιο ΕΤΑ που προηγούνται του 9ου ΕΤΑ και των υπολοίπων των ποσών που διατέθηκαν για τη χρηματοδότηση της επενδυτικής διευκόλυνσης, εξαιρουμένων των σχετικών επιδοτήσεων επιτοκίων, τα οποία θα μεταφερθούν στο 10ο ΕΤΑ, όπου θα χρησιμοποιηθούν σύμφωνα με τους όρους που καθορίζονται στην παρούσα αναθεωρημένη συμφωνία.

5. Το συνολικό ποσό του παρόντος πολυετούς δημοσιονομικού πλαισίου καλύπτει την περίοδο από 1ης Ιανουαρίου 2008 μέχρι τις 31 Δεκεμβρίου 2013. Πέραν της 31ης Δεκεμβρίου 2013, οι πόροι του 10ου ΕΤΑ δεν θα μπορούν πλέον να αναληφθούν, με εξαίρεση τα ποσά που διατίθενται για τη χρηματοδότηση της επενδυτικής διευκόλυνσης, εξαιρουμένων των σχετικών επιδοτήσεων επιτοκίων.

6. Η επιτροπή των πρεσβευτών ΑΚΕ-ΕΚ, εξ ονόματος του Συμβουλίου των υπουργών ΑΚΕ-ΕΚ, δύναται να λάβει τα κατάλληλα μέτρα, εντός του συνολικού ποσού του πολυετούς δημοσιονομικού πλαισίου, για να ανταποκριθεί στις ανάγκες του προγραμματισμού στο πλαίσιο ενός από τα σύνολα των κονδυλίων που περιγράφονται στο σημείο 2, συμπεριλαμβανομένης της ανακατανομής των πόρων μεταξύ συνόλων κονδυλίων.

7. Η Κοινότητα και τα κράτη μέλη μπορούν να αποφασίσουν ανά πάσα στιγμή να αυξήσουν το συνολικό ποσό του παρόντος πολυετούς δημοσιονομικού πλαισίου και, ιδίως, κατά την αναθεώρηση του κοινοτικού προϋπολογισμού 2008-2009 και υπό το φως των δεσμεύσεων που αναλαμβάνονται από τα κράτη μέλη ενόψει μιας αύξησης της δημόσιας ενίσχυσής τους για την ανάπτυξη κατά τη διάρκεια της περιόδου του παρόντος πολυετούς δημοσιονομικού πλαισίου. Το Συμβούλιο Υπουργών ΑΚΕ-ΕΚ, σύμφωνα με την παράγραφο 3 του παραρτήματος της συμφωνίας εταιρικής σχέσης ΑΚΕ-ΕΚ, θα αποφασίσει σχετικά με τη διάθεσή τους στα διάφορα μέσα που περιγράφονται στο σημείο 2. Η αποδέσμευση αυτών των πρόσθετων ποσών μπορεί να αποτελέσει αντικείμενο προηγούμενης εξέτασης εκ μέρους του Συμβουλίου των αποτελεσμάτων της συνεργασίας βάσει μιας αξιολόγησης των επιδόσεων που θα έχει προετοιμαστεί από την Επιτροπή. Εν πάση περιπτώσει, αυτή η αξιολόγηση των επιδόσεων θα καταρτισθεί από την Επιτροπή και θα διαβιβαστεί στο Συμβούλιο πριν τα τέλη του 2010. Η ανασκόπηση αυτή θα αφορά τόσο το βαθμό εκτέλεσης των αναλήψεων υποχρεώσεων και των εκταμιεύσεων, όσο και τα αποτελέσματα και τον αντίκτυπο. Η αξιολόγηση αυτή θα συμβάλει επίσης στην εκτίμηση των νέων αναγκαίων πόρων για τη στήριξη της χρηματοδοτικής συνεργασίας στο πλαίσιο της παρούσας συμφωνίας μετά το 10ο ΕΤΑ.

8. Τα κράτη μέλη μπορούν επίσης να αποφασίσουν ανά πάσα στιγμή για συνολική ή μερική ένταξη στον προϋπολογισμό του 10ου ΕΤΑ. Οι τυχόν απαιτούμενες τροποποιήσεις στο πολυετές δημοσιονομικό πλαίσιο ή σε σχετικά μέρη της συμφωνίας αποφασίζονται από το Συμβούλιο Υπουργών ΑΚΕ-ΕΚ σύμφωνα με την παράγραφο 3 του παραρτήματος Ια της παρούσας συμφωνίας.»

[1] ΕΕ L 287 της 28.10.2005

[2] ΕΕ L 287 της 28.10.2005

[3] ΕΕ L 156 της 18.6.2005

[4] ΕΕ L 209 της 11.8.2005 και ΕΕ L 287 της 28.10.2005